MAA- JA METSÄTALOUSMINISTERIÖ Muistioluonnos Liite 1  
 23.12.2016

EHDOTUS VALTIONEUSVOSTON ASETUKSEKSI MAASEUDUN YRITYSTUESTA ANNETUN VALTIONEUSVOSTON ASETUKSEN (80/2015) MUUTTAMISESTA

**Yksityiskohtaiset perustelut**

8 §. *Valtiontukea koskevien säännösten soveltaminen.*

Pykälän 3 momenttiin lisättäisiin viittaus vähämerkityksistä tukea koskevaan asetukseen, jotta tuki ilman kiinteää tieyhteyttä olevilla saarilla voitaisiin myöntää asetuksen 27 §:n 1 momentin 2 kohdan mukaista 35 %:n tukitasoa noudattaen jalostettaessa maataloustuotteita muiksi kuin maataloustuotteiksi.

Pykälän 5 momenttia täydennettäisiin siten, että pellettejä, brikettejä ja biohiiltä sekä muita pidemmälle jalostettuja kiinteitä polttoaineita koskevia investointeja tuettaessa noudatettaisiin tukialueesta riippumatta yleisen ryhmäpoikkeusasetuksen 17 artiklaa, joka mahdollistaa 20 %:n tukitason. Lisäksi pykälän 5 momenttiin lisättäisiin viittaus vähämerkityksistä tukea koskevaan asetukseen, jota noudatettaisiin myönnettäessä tukea tukialueesta riippumatta polttopuun, metsähakkeen (pienpuu, hakkuutähteet ja kannot), puuperäisten kierrätyspolttoaineiden ja muiden kiinteiden puupohjaisten polttoaineiden tuotantoa koskeviin investointeihin 20 %:n tukitasolla. Edellä mainittuja investointeja koskevat tukitasot määriteltäisiin 27 pykälässä (Investointituen määrä).

Kyseessä ei ole varsinainen muutos tukijärjestelmään, sillä nämä asiat on alun perin todettu valtiontukea koskevien säännösten soveltamista koskevissa asetusmuistion perusteluissa ja tuodaan nyt asetuksen pykäliin. Täsmennykset asetukseen vastaavat tämänhetkistä käytäntöä siitä, miten valtiontukisääntöjä voidaan soveltaa edellä mainittuihin investointeihin. Puunkorjuu-, haketus- ja kuljetusketjuun liittyviä investointeja ei tueta tällä hetkellä muista tukijärjestelmistä pois lukien uuden teknologian hankkeet.

9 §. *Yrityksen perustamistuella tuettava toiminta.*

Pykälän 4 momenttia täsmennettäisiin siten, että siinä viitataan uuden yrityksen perustamiseen. Tämä on tarpeen, jotta pykälää ei tulkittaisi siten, että starttirahapäätöksen ennen julkisesta työvoima- ja yrityspalvelusta annetun lain (916/2012) voimaan tuloa saanut, nykyisellään toimivaksi yritykseksi katsottava yritys, ei myöhemmin starttirahan saamisen jälkeen voisi saada yrityksen perustamistukea toimintansa uudistamiseksi. Laki (916/2012) tuli voimaan 1.1.2013.

Pykälään lisättäisiin uusi 5 momentti, jonka mukaan hakijaksi katsottaisiin myös kehittämistukilain 18 pykälän 4 momentissa tarkoitettuja luonnollisia henkilöitä, joiden määräysvalta muodostuu tämän asetuksen 7 pykälän mukaisesti. Pykälän 4 momentissa viitataan tuen myöntämiseen hakijalle. Lisäyksellä selvennettäisiin tilannetta, jossa tuen hakijana on osakeyhtiö. Yhdenmukaisuuden vuoksi myös osakeyhtiöiden osalta tarkasteltaisiin, onko määräysvaltaa osakeyhtiössä käyttävä luonnollinen henkilö saanut myönteisen starttirahapäätöksen ja hakenut tai saanut nuoren viljelijän aloitustuen.

20 §. *Aineellisen investoinnin tukikelpoiset kustannukset*.

Aineellisen investoinnin tukikelpoisten kustannusten luetelmaa täsmennettäisiin pykälän informatiivisuuden parantamiseksi lisäämällä 1 momentin 1 kohtaan rakentamiskohteessa tarvittavat sähkö-, lämpö-, vesi- ja viemäri- sekä tietoliikenneliittymistä aiheutuvat kustannukset. Näitä kustannuksia voitaisiin tukea ainoastaan osana tuettavaa toimenpidettä. Pelkästään näitä kustannuksia sisältävään investointiin tukea ei voitaisi myöntää. Kyseisten kustannusten katsotaan lukeutuvan kiinteästi aineellisen investoinnin toteuttamiseen, kuten rakennuksen rakentamiseen, sillä rakennus ei olisi yritystoimintaan käyttökelpoinen ilman edellä lueteltuja liittymiä.

Pykälän 1 momentin 2 kohtaan lisättäisiin maininta siitä, että käsitteenä koneiden ja laitteiden voidaan katsoa sisältävän myös yritystoiminnassa tarvittavat välineet ja kaluston.

Pykälään lisättäisiin uusi 4 momentti, jossa säädetään edellytyksistä, joita noudatetaan tuettaessa käytettyinä hankittavia koneita ja laitteita mukaan lukien välineet ja kalusto. Käytettynä hankittavia koneita ja laitteita ei ole voitu tähän mennessä tukea, sillä niiden tukemisen ei alun perin sisältynyt Manner-Suomen maaseudun kehittämisohjelmaan 2014–2020 (jäljempänä maaseutuohjelma). Maaseutuohjelman mukaan edelleen tuetaan pääsääntöisesti uusia koneita ja laitteita, etenkin jos uuden teknologian avulla yrityksen tuottavuus merkittävästi parantuu. Yrityksen tuotannossa tarvitaan usein myös koneita tai laitteita, joiden teknologia ei ole merkittävästi muuttunut tai joilla ei ole keskeistä merkitystä tuotantoprosessin nykyaikaisuuteen. Investoinnin kokonaistaloudellisuutta arvioitaessa on otettava huomioon myös yrityksen tuotannon laajuus ja monipuolisuus. Jos yritys pystyy hankkimaan tarvittavat kolme erilaista käytettyä konetta yhden uuden hinnalla, se kykenee huomattavasti monipuolisempaan toimintaan ja vähentämään tällä tavoin tuotannon riskejä.

Käytettyjen koneiden ja laitteiden tukeminen edistää osaltaan materiaalitehokkuutta ja resurssien tehokasta käyttöä. Tukea ei ole kuitenkaan tarkoitus suunnata sellaisten käytettyjen koneiden ja laitteiden hankkimiseen, jotka ovat lähellä teknis-taloudellisen käyttöikänsä loppua. Käytettyjen koneiden ja laitteiden hankkiminen pitäisi perustella säännöksessä esitetyt edellytykset huomioon ottaen. Tukemisen edellytyksenä on, että hankinta hyväksytään tukipäätöksellä, jonka ehtoja tuen saajan tulee noudattaa.

EU-ohjelmakautta 2000–2006 koskien käytettyjen koneiden ja laitteiden tukikelpoisuudesta säädettiin yksityiskohtaisesti komission asetuksessa (EY) N:o 1/2004 EY:n perustamissopimuksen 87 ja 88 artiklan soveltamisesta maataloustuotteiden tuottamisen, jalostamisen ja kaupan pitämisen alalla toimiville pienille ja keskisuurille yrityksille myönnettävään valtiontukeen. Kyseisen komission asetuksen 7 artiklan mukaisia käytettyjä koneita ja laitteita koskevia yksityiskohtaisia tukiedellytyksiä sovellettiin jalostamiseen ja kaupan pitämiseen liittyviin investointeihin. EU-ohjelmakautta 2007–2013 koskevan komission asetuksen (EY) N:o 1974/2006 Euroopan maaseudun kehittämisen maatalousrahaston (maaseuturahaston) tuesta maaseudun kehittämiseen annetun neuvoston asetuksen (EY) N:o 1698/2005 soveltamista koskevista yksityiskohtaisista säännöistä 55 artikla mahdollisti sen, että jäsenvaltiot voivat asianmukaisesti perustelluissa tapauksissa vahvistaa edellytykset, joiden mukaan käytettyjen välineiden ja laitteiden hankinta voidaan katsoa tukikelpoiseksi menoksi. Tultaessa nykyiselle EU-ohjelmakaudelle 2014–2020 käytettyjen koneiden ja laitteiden tukemisesta säädetään komission delegoidun asetuksen (EU) N:o 807/2014 Euroopan maaseudun kehittämisen maatalousrahaston (maaseuturahasto) tuesta maaseudun kehittämiseen annetun Euroopan parlamentin ja neuvoston asetuksen (EU) N:o 1305/2013 täydentämisestä ja siirtymäsäännöksistä 13 artiklan b kohdassa, jonka mukaan jäsenvaltioiden on esitettävä maaseudun kehittämisohjelmissaan edellytykset, joiden mukaisesti käytettyjen välineiden ja laitteiden hankintaa voidaan pitää tukikelpoisina menoina. Käytettyinä hankittavien koneiden ja laitteiden tukemisen periaatteet on sisällytetty Manner-Suomen maaseudun kehittämisohjelman 2014–2020 lukuun 8. kyseisen ohjelman 2. muutoksen yhteydessä. Euroopan komissio hyväksyi muutoksen 29.2.2016 annetulla täytäntöönpanopäätöksellä Euroopan maaseudun kehittämisen maatalousrahastosta myönnettävää tukea varten esitetyn Manner-Suomen maaseudun kehittämisohjelman muuttamisen hyväksymisestä (CCI 2014FI06RDRP001). EU-ohjelmakaudelle 2014–2020 maaseudun yritystukeen sovellettavat valtiontukisäännöt mahdollistavat uusien koneiden lisäksi käytettyjen koneiden ja laitteiden tukemisen ilman erityisten tukiedellytysten asettamista.

25 §. *Investointeja koskevat rajoitukset*.

Pykälän 1 kohtaa täsmennettäisiin siten, että tukikelpoisena kustannuksena ei pidettäisi maatalouden alkutuotantoon tai sitä palvelevaan toimintaan tarkoitettujen koneiden ja laitteiden hankintaa. Maaseutuohjelman mukaan maatalouden ulkopuoliseksi yritystoiminnaksi katsottavaa maataloutta palvelevaa yritystoimintaa voidaan tukea rajoitetusti.

Poikkeuksena olisivat ammattimaisesti maataloutta palvelevaa huolto- ja ylläpitotoimintaa harjoittavat yritykset, jotka eivät itse harjoita maatalouden alkutuotantoa. Tukea ei voida myöntää sellaisten koneiden ja laitteiden hankintaan, joita tuetaan kulloinkin voimassa olevan maatalouden rakennetuista annetun lain (1476/2007) nojalla annettuun valtioneuvoston asetukseen maatilan investointituen kohdentamisesta (241/2015) perustuen. Valtioneuvoston asetus (241/2015) mahdollistaa 10–15 %:n suuruisen tuen myöntämisen yhteiskäyttöön tulevan sadonkorjuukoneen (perunan tai sokerijuurikkaan nostokoneen) hankkimiseen. Lisäksi asetus (241/2015) mahdollistaa 30–35 %:n suuruisen tuen myöntämisen lietelannan sijoituslevitystä edistävän laitteen hankkimiseen. Euroopan komission laatimassa täytäntöönpanomuistiossa todetaan, että tuettaessa maataloutta palvelevaan toimintaan tulevia koneita maaseutuasetuksen 19(1)(b) artiklaan perustuen, tukitason tulisi olla sama kuin maaseutuasetuksen artiklaan 17 perustuvassa maatalouden investointituessa, tai alempi. Tämän asetuksen mukaista maaseudun yritystukea voidaan myöntää maaseutuasetuksen artiklan 19(1)(b) mukaisiin investointeihin 20–35 % tukikelpoisista kustannuksista. Maaseudun yritystukea ei ole tarkoituksenmukaista myöntää päällekkäisiin tukikohteisiin maatalouden rakennetuen kanssa eikä myöskään maataloutta palvelevan toiminnan tavanomaisiin koneisiin ja laitteisiin, koska niitä ei tueta lainkaan maatalouden rakennetuella. Poikkeuksena olisi maataloutta palveleva huolto- ja ylläpitotoiminta, jota harjoittavat maatalouden ulkopuoliset yritykset tarjoten palveluita maatalousyrityksille.

Myönnettäessä tukea julkiselta viranomaiselta hankittavan maa-alueen tai rakennuksen hankkimiseen on varmistuttava siitä, että kyseiseen kauppaan ei sisälly valtion tukea. Tämän varmistamiseksi pykälän 7 kohdassa on säädetty edellytyksistä hankinnan kohteen markkinahinnan selvittämiseksi eli sen osoittamiseksi, että kauppaan ei sisälly valtion tukea. Nämä edellytykset perustuvat komission tiedonantoon julkisten viranomaisten tekemiin maa-alueita ja rakennuksia koskeviin kauppoihin sisältyvistä tuista (EYVL C 209, 10.7.1997, s. 3-5). Kyseinen tiedonanto on korvattu Euroopan unionin toiminnasta tehdyn sopimuksen 107 artiklan 1 kohdassa tarkoitetusta valtiontuen käsitteestä annetulla komission tiedonannolla (EUVL C 262, 19.7.2016, s. 1-50). Tämän vuoksi pykälän 7 kohtaa muutettaisiin lisäämällä siihen viittaus korvaavan tiedonannon kohtaan 103, joka on menettelyiltään aiempaa yksinkertaisempi ja jota sovelletaan sekä maa-alueisiin että rakennuksiin.

26 §. *Investointitukeen oikeuttamattomat kustannukset.*

Pykälän 1 momentin 4 kohdan mukaan lähipiirihankinnat eivät ole investointituen tukikelpoisia kustannuksia. Pykälän 1 momentin 4 kohtaa muutettaisiin lisäämällä siihen viittaus lähipiiriä koskevaan määritelmään. Lähipiiriliiketoimien määritelmä perustuu kirjanpitoasetuksen (1339/1997) 2 luvun 7 b §:ään ja kirjanpitolautakunnan 11.11.2008 antamaan omaehtoiseen lausuntoon (numero 1829) kirjanpitoasetuksen 2 luvun 7 b §:ssä tarkoitetusta lähipiiristä. Kirjanpitolautakunnan mainitun lausunnon mukaan osapuoli kuuluu yrityksen lähipiiriin jos:

1) osapuoli välittömästi tai yhden tai useamman välikäden kautta välillisesti a) käyttää yrityksessä määräysvaltaa, on yrityksen määräysvallassa tai on yrityksen kanssa saman määräysvallan alaisena (tämä kattaa emo-, tytär- ja sisaryritykset), b) omistaa yrityksestä sellaisen osuuden, joka tuottaa sille huomattavan vaikutusvallan yrityksessä (vähintään 20 %:n osuus osakkeiden tai osuuksien tuottamasta äänimäärästä) tai c) käyttää yrityksessä toisen osapuolen kanssa yhteistä määräysvaltaa;

2) osapuoli on yrityksen osakkuusyritys (vähintään 20 %:n osuus osakkeiden tai osuuksien tuottamasta äänimäärästä);

3) osapuoli on yhteisyritys, jossa yritys on osapuolena;

4) osapuoli on yrityksen tai sen emoyrityksen johtoon kuuluva avainhenkilö;

5) osapuoli on kohdissa (1) tai (4) tarkoitetun henkilön läheinen perheenjäsen;

6) osapuoli on yhteisö, jossa kohdassa (4) tai (5) tarkoitettu henkilö käyttää välittömästi tai välillisesti määräysvaltaa tai huomattavaa vaikutusvaltaa tai jossa tällaisella henkilöllä on välittömästi tai välillisesti merkittävä äänivalta.

Pykälään lisättäisiin 2 momentti, jossa säädettäisiin erityistilanteesta (ns. läpilaskutus), jossa lähipiiriltä tehdyn hankinnan kustannukset voisivat poikkeuksellisesti olla tukikelpoisia.

27 §. *Investointituen määrä*.

Pykälän 1 momentin 3 kohtaa täsmennettäisiin lisäämällä siihen tukitaso (20 %), jota noudatetaan tukialueesta riippumatta tuettaessa pidemmälle jalostettuja kiinteitä polttoaineita koskevia investointeja (pelletit, briketit, biohiili ja muut vastaavat pidemmälle jalostetut polttoaineet). Lisäksi täsmennettäisiin, että tuettaessa polttopuun, puutähdehakkeen, puuperäisten kierrätyspolttoaineiden ja muiden kiinteiden puuperäisten polttoaineiden tuotantoa, noudatettaisiin 20 %:n tukitasoa tukialueesta riippumatta. Näihin tukiin sovellettavista valtiontukisäännöistä säädetään asetuksen 8 §:ssä (Valtiontukea koskevien säännösten soveltaminen).

Pykälään lisättäisiin uusi 6 momentti, jossa täsmennettäisiin, miten muun tukea myöntävän tahon ajallisesti saamaan investointikohteeseen myöntämään lainaan ja takaukseen sisältyvän julkisen tuen osuus tulisi ottaa huomioon tukien yhteenlasketussa enimmäismäärässä. Nykyinen 6 momentti siirtyisi 7 momentiksi.

Lisäksi on tiedossa, että Euroopan komissio on hyväksynyt äskettäin muutoksia Suomen aluetukikarttaan, jonka mukaisia tukitasoja noudatetaan myönnettäessä alueellista investointitukea 1.1.2017 lukien. Investointituen määrään (27 §:n 1 momentin 1 kohta) liittyvät muuttuneet tukitasot voidaan ottaa käyttöön maaseudun yritystuen osalta kuitenkin vasta sen jälkeen, kun maaseutuohjelmaa on muutettu. Maaseutuohjelmaa voidaan muuttaa seuraavan kerran vuonna 2018.

28 §. *Perustamistuen maksaminen*

Pykälään lisättäisiin uusi 1 momentti, jonka mukaan perustamistuki maksettaisiin tukipäätöksessä hyväksyttyjen toimenpiteiden toteuttamista vastaavina erinä. Perustamistuen ensimmäinen maksuerä voisi olla enintään kolmasosa myönnetyn perustamistuen määrästä.

Pykälän 2 momenttiin lisättäisiin täsmennys, jonka mukaan ensimmäisen erän maksamisella tarkoitetaan tässä ensimmäisen erän maksamista ainoastaan uudelle perustettavalle yritykselle tai sen toteuttamaan kokeiluun sen jälkeen, kun toimenpidesuunnitelma on hyväksytty tukipäätöksellä ja yritys on perustettu ja merkitty voimassa olevien säännösten mukaisesti kaupparekisteriin, arvonlisäverovelvollisten rekisteriin ja ennakkoperintärekisteriin. Perustamistoimiin liittyvän ensimmäisen erän maksutavasta riippumatta uuden perustettavan yrityksen tulee yksilöidä toimenpidesuunnitelmassa, mitä toimenpiteitä, hyväksytyn toimenpidesuunnitelman, yrityksen perustamisen, kaupparekisteriin, arvonlisäverovelvollisten rekisteriin ja ennakkoperintärekisteriin merkitsemisen lisäksi, yritys tuen avulla toteuttaa. Toista erää maksettaessa varmistetaan, että ensimmäistä maksuerää vastaavat varsinaiset toimenpidesuunnitelmassa vahvistetut toimenpiteet on toteutettu.

34 §. *Toimenpiteen aloittaminen*.

Pykälän 2 momentin 3 kohtaa täsmennettäisiin siten, että toimituksella tarkoitetaan koneen ja laitteen välineet ja kalusto mukaan lukien, toimitusta. ennen toimenpiteen aloittamista syntyneitä tukikelpoisia kustannuksia voisivat olla ainoastaan pykälän 4 momentin 2 kohdan mukaisesti lupien hankkiminen ja 3 kohdan mukaisesti yleiskustannuksia aiheuttavat toimenpiteet. Aineellisen omaisuuden hankkimiseen liittyviä yleiskustannuksia koskeva ei-tyhjentävä luetelma löytyy maaseutuasetuksen 45 artiklan 2 kohdan c alakohdasta. Luetelma kattaa myös toteutettavuustutkimukset, joiden osalta ennen toimenpiteen aloittamista syntyviä kustannuksia ei kuitenkaan voida katsoa hyväksyttäviksi kustannuksiksi, sillä aineellisen investoinnin toteutettavuustutkimuksista on säädetty omana tukimuotonaan asetuksen 23 §:ssä. Toteutettavuustutkimuksen kustannukset voivat olla hyväksyttäviä vasta sen jälkeen kun hakemus on jätetty ja tullut vireille. Toteutettavuustutkimuksen suorittaminen ei kuitenkaan merkitse varsinaisen investoinnin aloittamista.

36 §. *Investoinnin pysyvyys ja tuen siirtäminen.*

Pykälän 3 momenttia täsmennettäisiin siten, että se koskee maksamatta olevaa tukea osittain tai kokonaan.